Amelita Galli-Curci (18 November 1882 – 26 November 1963) was 'n Italiaanse coloratura sopraan. Sy was een van die mees populêre operasangeresse van die 20ste eeu, en haar opnames is in groot getalle verkoop. Sy is gebore in Milaan as Amelita Galli in 'n Italiaanse gesin van Spaanse afkoms uit die hoë middelklas, waar sy klavier studeer het aan die Konservatorium in Milaan. Sy het 'n goue medalje vir haar klavierspel gewen, en op die ouderdom van 16 is 'n professoraat aan haar gebied. Sy is deur haar ouma geïnspireer om te sing. Die operakomponis Pietro Mascagni het Galli-Curci ook aangemoedig om haar ambisies te verwesenlik. Galli-Curci was grootliks self-opgelei, welke haar eie keuse was. Sy het haar tegniek geslyp deur na ander soprane te luister, ou boeke oor sangmetodes te lees en klavieroefeninge met haar stem te doen in plaas daarvan om van 'n klavier gebruik te maak. Galli-Curci het in 1906 by Trani gedebuteer as Gilda in Giuseppe Verdi se Rigoletto. Sy is spoedig deur die hele Italië geloof vir die soetheid en beheerstheid van haar stem en vir haar boeiende musikale interpretasies.